पुलसै आलें लम्बड़ै दा तां कुश्ता खज्जल कीता पर बचारे ब्याह पढ़ने आले बेकसूरे पन्तै दा बी फुक्की फक्का नई छोड़ेआ। निक्का थानेदार तां मने-मने दी इक गाल कडदा हा ते इक साह च ओदे मुहैं दा दस्स-दस्स गालियां निकलदिआं हियां। लम्बड़ै बतेहरिआं छड़िआं छोड़िआं पर कोई पेश नई चली, पुलस कसै दी सक्की नईं। लम्बड़, पन्त ते लम्बड़ै दा जागत रामनगर मुनसफै दी कचैहरिया तरीकां भुगतदे रेह् ते कुड़ी माऊ-बब्बै दे घर भिड्डां ते बकरियां चरांदी रेई ते मठोदी रेई।